Imtella' Diċembru 7, 2021 Ritratti: Arkivji -TVM Stħarriġ tal-Kamra tal-Intrapriżi Żgħar u Medji wera li x-xahar ta' Novembru kien wieħed pożittiv għan-negozji. Mill-istħarriġ jirriżulta li l-intrapriżi rrapportaw dan ir-riżultat, fosthom għaliex estendew l-offerti li kellhom fuq il-prodotti tagħhom lil hinn mill-Black Friday. Mill-istudju ħareġ li n-negozji għażlu din l-istrateġija għax riedu jevitaw li jkun hemm ħafna nies f'daqqa fil-ħwienet tagħhom minħabba l-pandemija. In-negozji qalu li b'dan il-mod, setgħu jikkontrollaw aħjar il-problema tan-nuqqas ta' ħaddiema filwaqt li baqgħu joffru l-istess livell ta' servizz lill-klijenti tagħhom. L-istħarriġ sab li n-negozji huma ottimisti b'mod kawt għall-istaġun tal-festi. Kważi nofs in-negozji qalu li jistennew li l-bejgħ tagħhom ikun aħjar mis-sena l-oħra, filwaqt li kważi kwart tan-negozji jemmnu li l-bejgħ tagħhom se jkun fl-istess ilma tas-sena l-oħra.